CELEX: C2007/069/06
Language: sk
Date: 2007-03-24 00:00:00
Title: Vec C-535/06 P: Odvolanie podané 28. decembra 2006 : Moser Baer India Ltd proti rozsudku štvrtej komory Súdu prvého stupňa zo 4. októbra 2006 vo veci T-300/03, Moser Baer India Ltd/Rada Európskej únie

24.3.2007   
            
            
               SK
            
            
               Úradný vestník Európskej únie
            
            
               C 69/3
            
         Odvolanie podané 28. decembra 2006: Moser Baer India Ltd proti rozsudku štvrtej komory Súdu prvého stupňa zo 4. októbra 2006 vo veci T-300/03, Moser Baer India Ltd/Rada Európskej únie
   (Vec C-535/06 P)
   (2007/C 69/06)
   Jazyk konania: angličtina
   Účastníci konania
   
      Odvolateľka: Moser Baer India Ltd (v zastúpení: K. Adamantopoulos, dikigoros, R. MacLean a J. Branton, Solicitors)
   
      Ďalší účastníci konania: Rada Európskej únie, Komisia Európskych spoločenstiev, Committee of European CD-R and DVD+/-R Manufacturers (CECMA)
   Návrhy odvolateľky
   
               —
            
            
               zrušiť rozsudok Súdu prvého stupňa zo 4. októbra 2006 vo veci T-300/03, Moser Baer India/Rada, T-300/03,
            
         
               —
            
            
               vyhovieť rovnakým návrhom, ako sú návrhy uvedené v rámci konania vedeného pred Súdom prvého stupňa vo veci T-300/03, Moser Baer India/Rada, a to zrušiť nariadenie Rady (ES) 960/2003 (1) v rozsahu v akom sa uplatňuje na odvolateľku,
            
         
               —
            
            
               zaviazať Radu na náhradu trov konania vzniknutých odvolateľke v rámci tohto odvolacieho konania, ako aj trov konania vo veci T-300/03, Moser Baer India/Rada.
            
         Odvolacie dôvody a hlavné tvrdenia
   Odvolateľka uvádza proti rozsudku Súdu prvého stupňa tri odvolacie dôvody.
   Prvý odvolací dôvod sa týka porušenia zásad koherencie a starostlivého vyšetrovania Súdom prvého stupňa pri určovaní sumy vyrovnávacieho cla vyrubeného na dovozy CD-R do Európskeho spoločenstva podľa napadnutého nariadenia. Týmto odvolacím dôvodom odvolateľka uvádza, že Súd prvého stupňa nerešpektoval vyššie uvedené zásady, keď potvrdil, že inštitúcie Spoločenstva konali legálne, zaradiac všetky aktíva odvolateľky do kategórie aktív požívajúcich prospech zo subvencií podliehajúcich vyrovnávacím opatreniam.
   Druhý odvolací dôvod má dve časti: i) Súd prvého stupňa nesprávne vyhodnotil odporujúce si dôkazy uvádzané v spise a v napadnutom nariadení, pokiaľ ide o kľúčový prvok pri určení ujmy, a to ceny indických dovozov CD-R, počas obdobia vyšetrovania a ii) schválenie záverov obsiahnutých v napadnutom nariadení, pokiaľ ide o skladové zásoby priemyselného odvetvia CD-R zo strany Súdu prvého stupňa predstavovalo faktor podporujúci existenciu ujmy uvedenej v napadnutom nariadení.
   Tretí odvolací dôvod sa týka okolnosti, podľa ktorej Súd prvého stupňa pri skúmaní príčinnej súvislosti medzi indickými dovozmi a uvádzanou ujmou priemyselnému odvetviu CD-R Spoločenstva opomenul zobrať riadne do úvahy znenie článku 8 ods. 7 základného antisubvenčného nariadenia Spoločenstva a nebral do úvahy dopad faktorov nemajúcich spojitosť s dovozmi CD-R z Indie.
   
      (1)  Nariadenie Rady (ES) č. 960/2003 z 2. júna 2003, ktorým sa ukladá konečné vyrovnávacie clo na dovoz nahrávateľných kompaktných diskov s pôvodom v Indii (Ú. v. EÚ L 138, s. 1; Mim. vyd. 11/046, s. 250).